একদিকে চলছে ফুটবল বিশ্বকাপ। সেখানে নিজেদের প্রথম ম্যাচে জয় পেয়েছে ইংল্যান্ডের জাতীয় ফুটবল দল। এই জয়ই হয়ত অনুপ্রাণিত করেছিল দেশটির ক্রিকেট দলকেও। ট্রেন্ট ব্রিজে মঙ্গলবার তারা অস্ট্রেলিয়ার বিপক্ষে বিশ্ব রেকর্ড গড়েই জিতে নিয়েছে ওয়ানডে সিরিজ। তৃতীয় ওয়ানডেতে প্রথমে ব্যাট করতে নেমে ইংলিশরা ৫০ ওভারে ৬ উইকেট হারিয়ে ৪৮১ রানের মাউন্ট এভারেস্টেই উঠে পড়ে। জবাবে ৩৭ ওভারে ২৩৯ রানে অল আউট হয়ে যায় অস্ট্রেলিয়া। ২৪২ রানের পরাজয়, যা দেশটির ওয়ানডে ইতিহাসে বৃহত্তম। পাঁচ ম্যাচ সিরিজের প্রথম তিনটি জিতে ইংলিশরা সিরিজ নিজেদের করে নিয়েছে। ১৯৮৬-৮৭ সালের পর এই প্রথম তারা অস্ট্রেলিয়ার বিপক্ষে টানা দুইটি ওয়ানডে সিরিজ জিতল।